"Fac apel la Guvern, pentru că administraţiile locale sunt cu mâinile legate de legislaţia în vigoare, fac apel la Guvern să emită o ordonanţă de urgenţă prin care să stabilească un termen scurt sau rezonabil în care iubitorii de câini să ia câinii maidanezi acasă, să-i ţină în ţarcul lor, după care cei care nu au fost adoptaţi de iubitorii de câini să fie imediat eutanasiaţi", a afirmat Traian Băsescu.

Potrivit preşedintelui, castrarea câinilor prelungeşte timpul până la care animalele acestea vor dispărea - 12-15-18 ani. "Castrarea e o soluţie pe termen lung, care s-a dovedit că nu dă rezultate", a spus preşedintele.

Potrivit lui Băsescu, rezultatul actualei legislaţii care vizează castrarea şi îngrijirea câinilor s-a dovedit un eşec. "Nu trebuie să mai aşteptăm să mai moară un copil", a spus preşedintele.

"Nu putem pune câinii mai presus de oameni, mai presus de copii (...) Sunt revoltat de demagogia legată de iubitorii de câini", a spus preşedintele.

El a menţionat că are acasă cinci câini.

"Acum vă iau într-un microbuz şi vă duc la mine acasă. Am cinci câini, trei de pe stradă. (...) Cazul copilului nu ne mai lasă să aşteptăm (...) Castrarea câinelui nu-i scoate dinţii", a spus Băsescu.

Declaraţiile preşedintelui Traian Băsescu:

- Despre situaţia din Siria: Apreciem în momentul de faţă că există riscuri de extindere a conflictului dinspre sau spre vecini. Ce s-ar întâmpla dacă în timpul unor lovituri chirurgicale ale aliaţilor, Siria lansează deliberat atacuri către vecini. Ce se întâmplă dacă un aliat al Siriei se angajează şi el în conflict

- Un câine castrat, în sălbăticie, devine mai agresiv decât un câine necastrat

- Nu putem pune câinii mai presus de oameni, de copii nevinovaţi. Sunt revoltat de demagogia legată de iubitorii de câini. Pentru a nu face confuzie, acum vă iau într-un microbuz şi vă duc la mine acasă. Am cinci câini vaccinaţi, trei sunt de pe stradă

- Fac apel la Guvern să emită o Ordonanţă de Urgenţă prin care să stabilească un termen scurt sau rezonabil în care iubitorii de câini să ia câinii maidanezi acasă. Cei care nu au fost adoptaţi să fie imediat eutanasiaţi

- Dacă declanşez un referendum pe problema Roşiei Montana: Nu am iniţiat un astfel de proces, eu l-am invocat ca o eventualitate. Apreciez că o dezbatere în Parlament este de natură să clarifice foarte multe din semnele de întrebare pe care românii le au legat de acest proiect

- Despre Siria: În această fază, România consideră că trebuie să aibă o atitudine prudentă, la momentul în care aliaţii noştri se vor hotărî să dea un semnal Damascului, România se va solidariza cu aliaţii săi

- În momentul de faţă sunt şapte cavaleri care au solicitat Cancelariei Ordinelor ridicarea înaltei decoraţii domnului Tokes. Pe data de 19 septembrie, Cancelaria a convocat adunarea care să stabilească membrii Consiliului de onoare ai Ordinului.